Uamsho wa furaha
Language: Swahili | Genre: Creative_writing

﻿Uamsho wa  furaha 

Kwa muda mrefu Mlima Olokwango  ulisimama akitabasamu katikati ya sehemu  Tambarare ya Kwere.  Kutoka kwa vibonyeo viwili vilivyokuwa  pembeni mwake, kulitoka vijito  vilivyokaribiana na kuunda mto. 
Mambo yalikuwa swari hadi Matata  alipokuwa mkuu wa mahali hapo.  Alilazimisha njia itengenezwe kutoka juu ya  mlima hadi chini yake ili aweze kupanda kwa  urahisi na kujifiringisha hadi chini.  Mlima Olokwango ulikasirika na uharibifu  uliofanywa lakini ulivumilia.  
Kila wikendi, watoto wa Matata na marafiki  zao wangepanda mlimani kucheza.  Wangekimbia kila mahali huku wakivunja  vijiti na matawi, wakiwasha mioto kwa  michezo yao ambao baadaye, waliiacha  ikiwaka.  
Mlima Olokwango ulipoteza uvumilivu wake.  Tabasamu yake nzuri ilififia. Vibonyeo  viliendelea kuwa vidogo jinsi uso wake  ulivyokuwa na mikunjo.  Mwishowe, vijito havikuwa tena. Kingo za  Mto Temu zilihuzunika. Paa walihama kwani  hapakuwa tena na zile nyasi ndefu za kijani  walizochezea ndani wala kulala juu yake.  Mifugo, walikonda na kukondeana. Kila mtu  alihisi huzuni wa Mlima Olokwango.  
Watu wa Kwere wakachukua hatua.  Wakamtoa Matata kisha wakamweka  Baraka.  Baraka akaamrisha kila mtu kupanda ua  kuuheshimu Mlima Olokwango.  Wakasherehekea kwa kutolea Olokwango  zawadi za msonobari, mwerezi na muhuhu.  Hakuna aliyetembea juu ya mlima tena, na  nyasi zikamea na kuwa ndefu tena. Polepole,  tabasamu iliyokuwa usoni mwa Mlima  Olokwango ilipanuka zaidi na vibonyeo  vikarefuka zaidi.  
Kutoka kwenye vibonyeo, vijito vilitiririka  tena.  Mto Temu ulifufuliwa.  Sehemu tambarare ziligeuka kijani zaidi ya  hapo awali.  Paa walitembea tena kwa furaha kutoka  upande mmoja hadi mwingine wakila nyasi.  
"Maisha marefu, Baraka! Maisha marefu,  Baraka!" Watu wa Kwere waliimba.  "Maisha marefu, Olokwango," Baraka na  watu wake walisema. "Heri watoto wetu na  watoto wa watoto wao wakuheshimu  daima."  


Source www.africanstorybook.org